“Nus essan cuntents che ti vivas ...!”

Da Silvia Buscher

Pli e pli stipa vegn la via, sa mida senz'interrupziun en ina senda, enfin ch'er quest fastiz sa sperda en la spelma. Il maun giuven e ferm tschiffa franc e segir la crappa. Ils pes en chalzers da muntogna segireschan cun premura ed inschign il proxim pass. Ils mussavias mellens per ils viandants èn lunsch enavos. Il bab va in per pass ordavant. Si là, nua che la cresta tutga il tschiel, è l'arriv.

Cun 13 onns è Thierry Schmitter gia in alpinist versà e regularmain en viadi cun ses bab. Quel ha sveglià enten el l'amur per las muntognas. Ed insacura è quella daventada ina passiun, in basegn irresistibel da sentir adina puspè il contact direct cun la natira. In bun eveniment vul esser planisà e preparà. Ina premissa per far alpinissem è in corp saun e bain trenà. Quai pretenda ina moda da viver correspundenta, dal nutriment sur in'activitad sportiva disciplinada fin tar in trenament da cundiziun e da basa sistematic. Tar las preparativas tutga era l'occupaziun mentala cun la muntogna, la confruntaziun cun sias atgnadads e difficultads. Ed alura èsi da planisar ina bella ruta. Ina ruta estetica? “Mais oui, ça existe” - Thierry auza las survantscheglias ed en ses egls sa mussa ina glisch impressiunanta. EI declera a l'amatur tut intgantà e senza prepotenza, ch'i dettia tant ina ruta estetica sco era l'etica d'ir en muntogna. “Jau n'hai anc mai prendì oxigen cun mai.” La dignitad da la muntogna scumonda quai, “and this is very important to me.” Saja quai englais, franzos u tudestg - el cumbinescha las linguas senza fadias e quai exprima ina caracteristica da sia flexibilitad spiertala.

Spelma, naiv e glatsch
EI ha sondà ed experimentà tut las disciplinas da l'alpinissem: la spelma durant la stad, la naiv ed il glatsch d'enviern. Thierry è era in excellent skiunz ed alpinist sin glatsch ed in planegiader. Las sfidas da la natira l'attiran cun ina forza magica. In sportist extrem damai? “Tge vul quai dir, extrem? - Quai è relativ. I tutga tar l'esser uman da tschertgar ses cunfins e d'als amplifitgar cuntinuantamain. Quai fan perscrutaders da cuvels e sfunsaders gist uschia sco scienziads. Jau na sun betg bun da ma cuntentar ditg cun chaussas cuntanschidas - era sch'ina satisfacziun è pussaivla sin mintga nivel - e tschertg bainprest ina nova provocaziun. Quai è mia disposiziun tipica - jau n'hai betg tschernì mamez questa. Jau stoss e vi viver ella e na la poss betg snegar sche jau vi esser jau mez e credibel, co ditg esser stget.” EI è quai.
EI na dovra mai il pled “surventscher” - el s'occupa da la natira, prova da leger ella, d'enconuscher ses segns, d'encleger sia lingua e decida alura. La natira na falla mai e na po betg esser faussa. L'uman fa sbagls sch'el na sa u na vul betg encleger, ubain pervia da malencletgas. Cur ch'el arriva sin il piz, alura n'ha el betg cumbattì encunter mabain cun la muntogna, respecta sias leschas. I tuna quasi poetic. Alura però sa fa valair tut sitg il scienzià da la natira: “Quai è sco en la fisica. Era ils nivels, il vent e las relaziuns da la pressiun d'aria - nus numnain quai aura - èn facturs impurtants tant tar la planisaziun sco sin viadi. Il chau è adina dumandà, mintgatant perfin dapli ch'il corp.” Regurdanzas d'expediziuns en il Himalaia vegnan alertas. Là haja dà situaziuns ch'ins ha pudì dumagnar be cun fermezza mentala - la forza dal corp era per uschè dir da pauc'impurtanza.

Esser sasez 
Na, i n'è davaira betg il plaschair da la ristga temeraria u perfin vanagloriusa quai che Thierry Schmitter pratitgescha, el na tschertga betg il “kick”, mabain la seriusa realisaziun da sasez en il bun senn.
Sch'el fetschia ina ruta encurunada da success duas gia? Natiralmain betg. “Van zelfsprekend! Per quai è il mund memia grond - e la vita memia curta.” Ebain, i dastga damai era esser ollandais. Pertge che Thierry Schmitter ha studegià suenter la matura inschigner da la construcziun da bartgas en Ollanda.
Durant la furmaziun interessanta han gì las bleras enconuschientschas e las fermezzas da caracter ch'el aveva s'acquistà cun ir en muntogna in effect positiv per: analisar integramain, calcular precisischem, decider - e cun quai minimar il ristg restant. Confurm a sia tendenza per l'extraordinari n'ha l'inschigner Schmitter suenter il studi betg s'occupà cun navs a vapur graziusas per il Lai da Turitg en ses engaschament professiunal tar la firma Sulzer, mabain cun motors da diesel da gronda prestaziun - per bastiments cruschaders da persunas cun 2’000 passagiers e navs da petroli immensas cun ina chargia utilisabla da 300’000 tonnas, ina lunghezza da 300 meters, ina largezza da 50 meters - e cun ina prestaziun da 90’000 forzas-chaval. Nunimaginabel - la furmla 1 lascha salidar.

Ventira en famiglia 
En Ollanda, il pajais senza muntognas, ha Thierry fatg l'enconuschientscha da sia dunna d'ozendi. Ed alura, ha el stuì sacrifitgar il hobi tant amà pervia da la grond'amur? Divertent è il surrir sin la fatscha simpatica da Thierry, enramada da la chavellera ritschada.
Mais quelle question! Ma natiralmain che Marrigje è in'alpinista passiunada. Las fins d'emna han purschì pussaivladads en abundanza per ir ensemen en muntogna. Nua ch'è ina voluntad, è sco ch'ins sa era ina via.
L'onn 1995 è Thierry returnà cun sia dunna en Svizra. Sin turas pretensiusas n'eran ils conjugals dentant mai segirads vi da la medema suga.

1995 è nat il salvaschlatta Sacha, ed in onn e mez pli tard è la sora Layla vegnida beneventada gist uschè cordialmain. Cun la famiglia fortunada e sauna han survegnì la vita e la responsabladad ina nova dimensiun. I n'era betg pli uschè facil da metter la famiglia, il mastergn ed il hobi sut in tetg. Davart las prioritads regnava bain armonia, la realisaziun en il mintgadi manava però qua e là a conflicts. Thierry era aspirant da guid da muntogna. Ses turists devan ad el las meglras notas ed al attestavan adina puspè “calma e segirezza” en mintga situaziun. Qua s'ha sviluppada la visiun d'ina atgna chamona ch'el leva manar ensemen cun sia famiglia. Cun quai avessan el e Marrigje tuttina tschiffà duas mustgas en in schlop - ed el fiss vegnì liber dal biro, l'unica chaussa ch'al disturbava en sia professiun ...
Ina decisiun daventava necessaria, il pli baud però suenter ch'el avess gì fatg ils examens da guid da muntogna l'onn 1999.

Disfatga 
Ils 29 da november 1998 ha la sort decidì en moda brutala e definitiva. Thierry era en viadi cun trais collegas en la Val Stussavgia, equipà cun zappunet, zappa da glatsch - ed ina voluntad da fier. Igl aveva pauca naiv; i regnava però in fraid murdent. La squadra da suga bain coordinada in sin l'auter è ida cun inschign e senza problems si per ina cascada englatschada. In eveniment fascinant ed allegraivel. Arrivads sisum, han els fatg ina pausa sin in plaunet. Thierry Schmitter è chaminà sco prim sin la cuverta da naiv satiglia - ed è crudà cun la lavina da ruttiva passa 60 meters en la profunditad. La dolur dal ferm sfratg è ì en il vair senn dal pled tras pel ed ossa. – “En la natira na datti ni fortuna ni disfortuna - be leschas ...”

Intuitiv ha il grevamain blessà registrà ch'insatge era capità, ina chaussa vi da la quala el n'aveva mai pensà enfin qua. Sco consequenza d'accidents da muntogna enconuscheva el la mort - u la guariziun totala, da fracturas bain encletg. Sin il sgol cun il helicopter da salvament REGA al Center da paraplegia Nottwil al turmentava in presentiment smanatschant e batteva sco in mal fisic en sias tempras. Questas chommas senza sentiment, immobilas - quai era insatge auter.
La diagnosa suenter la radiografia e las controllas clinicas è stada in schoc: Il dudeschavel spinal dal pez en tanta tocca, donn considerabel dal magugl dal dies sin questa autezza - paraplegia. Ina vita senza sport, senza ir en muntogna, senza rampignar, senza far da tup 
cun ils uffants - nunimaginabel. Ina sutga cun rodas - insupportabel. La mort fiss stada pli misericordaivla. - Però qua steva Marrigje sper ses letg, cur ch'el è vegnì manà or da la sala d'operaziun. Ed ella ha ditg cun vusch bassa, ma franca: “Ti es anc adina il medem Thierry, tia persunalitad è sauna e salva. - Era Sacha e Layla èn cuntents che ti vivas.” Anc en il stadi da mez sien pervi da la narcosa ha el percepì malapaina la vusch, il cuntegn dals pleds perencunter cler e net. En in mez siemi passenta el ina cursa aval tras in couloir intact en la naiv frestga laschond enavos fastizs da stortas miaivlas. “Per cas che jau sun insumma bun d'acceptar tut quai, alura vegn quai a durar blers onns.”

Fatgs dirs
Il scleriment svelt e sincer dals medis davart las consequenzas da l'accident era crudaivel, ma unicamain gist per el. Uschia ha el savì en tge direcziun ch'el stueva drizzar ses patratgs: a dretg or viaden il tunnel - cun la speranza sin la glisch a la fin tant citada. “Jau na guard betg enavos cun sentimentalitad. Las muntognas mussan il pragmatissem. Jau sun engraziaivel per las bleras bellas aventuras. Ellas appartegnan a mai e nagin na las po prender davent. Jau sun cuntent d'avair vivì uschè intensiv. - Uss ha quai tutg mai. - Non, je ne regrette rien - jau na midass nagut vi da mia vita sche jau pudess far ir enavos il temp.” Sustegn survegn Thierry da sia famiglia, da la squadra da reabilitaziun e da la speranza da pudair lavurar puspè en ses mastergn. Curaschi dat ad el l'exempel d'auters pazients: “Igl è bun che jau hai survivì. Jau na sun betg l'unic che sto tschertgar ina nova via causa quest destin. Il Center da paraplegia Nottwil porscha er en quel reguard in agid prezius. Blers da mes camarats en la sutga cun rodas han bler pli grev che jau.” En la terapia sa stenta el uschè bain sco pussaivel.
Ina fractura stentusa da la chanvella dretga al restrenscha anc adina fitg ferm en la reabilitaziun. Quai strapatscha sia pazienza supplementarmain. EI sa però ch'el vegn ad esser fermamain dependent da bratscha che funcziunescha - e perquai na sforza el or d'agen interess nagut.
Cun quai n'ha Thierry betg pudì sondar las abilitads anc existentas ed era betg trair a niz dal tuttafatg las novas pussaivladads. Ses nov corp transfurmà è per el anc adina ester. Cun attenziun observa'l ils sportists en sutga cun rodas - e para da spetgar il tschivel da partenza. “Jau ma dun fadia da pensar positiv; nus ans encuraschain qua in l'auter.” Tranter las terapias, la saira e la notg resta il temp per reflectar. Quai èn uras stgiras. Cun sia consorta maina'l lungs e serius discurs, en tschertga da la substanza per in avegnir degn da vegnir vivì.
Entant cumenzan ils dus uffants viscals, cun lur basegn da sa mover, a “metter sutsur” la clinica. Els n'han insumma nagin problem cun lur bab paralisà en la sutga cun rodas e chattan ses nov vehichel ordvart interessant. - Marrigje Schmitter ed ils uffants han stuì far midada ad Effretikon avant paucs dis, perquai che l'abitaziun ad EIgg n'era betg adattada per sutgas cun rodas. Thierry n'ha anc betg vis questa nov'abitaziun; pir cur che la stgaina da maun po vegnir allontanada, cuntanscha'l avunda mobilitad per passentar per l'emprima gia a chasa ina fin d'emna.

Tura sin il fil
Thierry Schmitter stat pir a la sava da sia vita dal tuttafatg midada ed en tuts aspects essenzials anc nunenconuschenta. Nagin po deviar dad el las uras sombras da tristezza per chaussas persas per adina ed il conflict cun l'irrevocabilitad. Nus pudain però accumpagnar e sustegnair el e sia famiglia.
Cun dapli ch'in milliun fauturas e fauturs en noss pajais gida cun pled e fatg la triada da l'agid da fundaziun, dal center e da l'associaziun ad el ed ad auters pertutgads per vita duranta.
Cheerup - e buna fortuna, Thierry!